**Justiţia română**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Spună lumea ce-o să spună,

Dar cum văd, fără vrăjeală,

În justiţia română,

Unde-i lege nu-i tocmeală!

Fi’ndcă ea, legea, fireşte,

Chiar de e vreo bănuială

După cum se tot vorbeşte,

Pentru toţi este egală,

Doar că hoţii…prinşi ca blegii…

Asta-i altă socoteală!

Nu-s egali în faţa legii,

Cum nu sunt nici la ciordeală:

Ăi deştepţi, care de ani,

Sunt deja de milioane,

Şi-ăi mărunţi, coţcari, iau ani

Condamnaţi la-mpins vagoane,

Întrucât, cum ştim cu toţii,

Nu-s şcoliţi, nu-s educaţi,

Şi, ca fraierii, netoţii,

Banii-i dau la avocaţi,

Pe când cei care au şcoală,

Cei deştepţi, cunoscători,

Banii-i dau, fără-ndoială,

Direct la judecători,

Şi plătesc o sumă bună,

Fără fiţe, scârţ, boceală,

Că-n justiţia română,

Unde-i lege nu-i tocmeală!

Valeriu Cercel